The Hack – likaista peliä

**The Hack – likaista peliä** (*The Hack*) on brittiläinen television minisarja vuodelta 2025. Fantasiaa ja tosipohjaista draamaa sekoittava tarina pohjautuu *[[News of the World (lehti)|News of the World]]* -skandaalilehden 2000-luvun alkuvuosina harrastamaan julkisuuden henkilöiden ja muiden juttujensa kohdehenkilöiden puhelinvastaajien salakuunteluun ja toimintatavan paljastaneen *[[The Guardian]]* -sanomalehden tutkivaan journalismiin. Asiaa penkovia journalisteja esittävät David Tennant ja Toby Jones. Rinnakkaisjuonena sarja kertoo jo vuonna 1987 tapahtuneesta selvittämättömästä kirvesmurhatapauksesta, jonka uhrina oli *News of the Worldille* työskennellyt urkkija. Tämän tapauksen päätutkijaa Suur-Lontoon poliisissa näyttelee Robert Carlyle.

## Rooleissa

## Tuotanto
Toinen sarjan käsikirjoittajista on Jack Thorne, joka 2020-luvun puolivälissä laati myös Netflixin menestyssarjat *[[Toxic Town]]* ja *[[Adolescence]]*.

David Tennant paitsi näyttelee *The Guardianin* toimittajaa Nick Daviesiä, myös kommentoi tämän hahmossa jatkuvasti suoraan kameralle todellisten tapahtumien kulkua ja niiden eroavaisuuksia nyt nähtävään fiktioon verrattuna. Tämän tyylikeinon myötä kohtauksia myös sekoitetaan keskenään: Davies saattaa aloittaa muistopuhetta isänsä hautajaisissa, mutta puhe kohdistuukin televisioyleisölle ja käsittelee journalistisen tutkinnan tuonhetkisiä käänteitä. Pohjimmiltaan dramaattisessa kerronnassa on muitakin koomisia ja fantastisia elementtejä, jotka usein kuvastavat päähenkilöiden mielentilaa. Esimerkiksi *The Guardianin* lopulta saadessa vastakaikua ja menestystä paljastuksillaan kilpailevista medioista, riemastunutta Nick Daviesiä seuraa kadulla ja toimituksessa meksikolainen laulu- ja tanssiryhmä. Vuoden 1987 kirvesmurhan tutkintaa kuvaavat osuudet edustavat puolestaan perinteisempää elokuvakerrontaa.

## Yhteydet todellisiin tapahtumiin
Tosielämässä sarjan kuvaamat tapahtumat ulottuivat brittikuninkaallisiin saakka ja johtivat seitsemään laajaan poliisitutkintaan, yli 40 rikostuomiota tuottaneisiin oikeudenkäynteihin ja 168 vuotta toimineen *News of the World* -lehden lakkauttamiseen. Näihin tosiasioihin viitataan Nick Daviesin kertojahahmon lisäksi jaksojen lopussa esitettävissä tekstiplansseissa. Nick Davies väittää kirjassaan *Flat Earth News* (2008) Britannian skandaalitabloidien palkanneen yksityisetsiviä puhelinvastaajaurkinnan lisäksi hankkimaan laittomasti haltuunsa tunnettujen henkilöiden tiliotteita, luottokorttilaskuja, eriteltyjä puhelinlaskuja sekä vero- ja terveystietoja. Vastaavia tapauksia on paljastunut brittilehdistössä myöhemminkin.

## Vastaanotto
Eri tyylilajeja sekoittava *The Hack* sai brittilehdistöltä melko nuivia arvosteluja. Tarinan aiheena olevan *The Guardianin* tv-arvostelija Lucy Mangan tyrmäsi lopputuloksen kiinnostavasta aiheesta huolimatta ”merkillisen tylsäksi televisioviihteeksi” ja antoi sille kaksi tähteä viidestä. *[[The Independent]]* -sanomalehden Nick Hilton moitti sarjan yrittävän liikaa ja epäonnistuvan kahden kovin erilaisen tarinakerrontatavan yhdistämisessä. Hän antoi sarjalle kolme tähteä viidestä.

*Helsingin Sanomien* Pekka Torvisen mielestä sinänsä mainio poliisitrilleri menee *[[film noir]]* -tunnelmassaan vähän liian pitkälle eikä aivan onnistu monenlaisten elementtiensä yhteen sovittamisessa. Nick Daviesin taustatarinaa perheväkivaltaa kokeneena lapsena hän piti ”ristiretkimäisen naurettavana”, ja vertauskuvallinen lantakuoriainen sontapalloa pyörittämässä näytetään liian monta kertaa. Sen sijaan jatkuva neljännen seinän rikkominen eli Davies-hahmon puhe suoraan kameralle on Torvisesta enimmäkseen onnistunut tyylikeino. Hän antoi sarjalle neljä tähteä viidestä ja kiitteli erityisesti huippuluokan näyttelijäkaartia.

## Lähteet

## Aiheesta muualla
*Sarja Yle Areenassa